
Párhuzamos parkolás megvalósítása CompactRIO platformon

Mint ahogy az autóipari automatizálás területét képviselő mérnökök munkáján is észrevehető, napjainkban egyre nagyobb igény mutatkozik a vezetéstámogató rendszerek fejlesztésére. A fékező, sávtartó, és sebességtartó automatikákon túl számos egyéb, akár automatikus parkolási funkció is segítheti a vezető feladatát.
2013-ban meghirdetésre került a „Go-Kart, Go-Bosch!” verseny az ország öt egyeteme között, melynek célja egy önjáró gokart tervezése és megépítése volt, többek között egy automatikus párhuzamos parkolási folyamat megvalósítása a gyári gokarton, melyet az ez évi versenykiírás is tartalmaz. Dolgozatom ennek a fejlesztésnek azon irányítástechnikai oldalát részletezi, mely magába foglalja a kormányszabályozás, parkolóhely detektálás és parkolási manőver megoldását, illetve a parkolási folyamat grafikus megjelenítését.
Mivel egyetemünk jó kapcsolatot ápol a National Instruments céggel, elérhető volt számunkra egy CompactRIO platform, mely megfelelt igényeinknek.



